b'\n_START_ARTICLE_\nRussellov \xc4\x8dajnik\n_START_SECTION_\nRussellov argument\n_START_PARAGRAPH_\nOvu je analogiju Russell naveo u \xc4\x8dlanku "Ima li Boga?" ("Is there a God?"), kojeg je predao \xc4\x8dasopisu Illustrated 1952., ali \xc4\x8dlanak nikad nije objavljen:_NEWLINE_ \xe2\x80\x9eMnogi pravovjerni ljudi smatraju kako je posao skeptika da obore usvojene dogme, a ne dogmatika da ih doka\xc5\xbeu. Ovo je, naravno, gre\xc5\xa1ka. Ako bih rekao da porculanski \xc4\x8dajnik kru\xc5\xbei elipti\xc4\x8dnom putanjom oko Sunca, izme\xc4\x91u Zemlje i Marsa, nitko ne bi mogao osporiti moju tvrdnju, pod uvjetom da pa\xc5\xbeljivo napomenem kako je \xc4\x8dajnik tako malen da se ne mo\xc5\xbee vidjeti ni pomo\xc4\x87u najmo\xc4\x87nijih teleskopa. Ako nadalje ka\xc5\xbeem da je, s obzirom na to da moju tvrdnju nitko ne mo\xc5\xbee osporiti, nedopustivo da ljudski razum u nju sumnja, s pravom bi se moglo re\xc4\x87i da govorim besmislice. Me\xc4\x91utim, ako bi postojanje ovakvog \xc4\x8dajnika bilo potvr\xc4\x91eno u drevnim knjigama, ako bi se svake nedjelje slavio kao sveti predmet i ideja o njemu utiskivala u umove djece u \xc5\xa1kolama, oklijevanje u vjerovanju u postojanje takvog predmeta postalo bi znak ekscentri\xc4\x8dnosti, a sumnjivac bi privukao pa\xc5\xbenju psihijatra u doba prosvjetiteljstva ili inkvizicije u ranijim vremenima.\xe2\x80\x9c_NEWLINE_Russell je dodatno elaborirao analogiju \xc4\x8dajnika 1958. kao razlog vlastitog ateizma:_NEWLINE_ \xe2\x80\x9eTrebao bi sebe nazivati agnostikom, ali u prakti\xc4\x8dnom smislu ja sam ateist. Ne vjerujem da je postojanje kr\xc5\xa1\xc4\x87anskog Boga vjerojatnije od postojanja bogova iz Olimpa ili Valhalle. Uzmimo drugi slikoviti primjer: nitko ne mo\xc5\xbee dokazati da u elipti\xc4\x8dnoj orbiti izme\xc4\x91u Zemlje i Marsa ne kru\xc5\xbei porculanski \xc4\x8dajnik, ali nitko ne misli da je to dovoljno vjerojatan argument da se uzme u obzir u praksi. Ja mislim da je kr\xc5\xa1\xc4\x87anski Bog isto tako nevjerojatan.\xe2\x80\x9c\n_START_SECTION_\nParodije\n_START_PARAGRAPH_\nIdeja Russellovog \xc4\x8dajnika preuzeta je u eksplicitnijem obliku parodijskih religija kao \xc5\xa1to su Nevidljivi ru\xc5\xbei\xc4\x8dasti jednorog i Lete\xc4\x87e \xc5\xa1pageti \xc4\x8dudovi\xc5\xa1te.'